b'\n_START_ARTICLE_\nThe Walking Dead (videojoc)\n_START_SECTION_\nPersonatges\n_START_PARAGRAPH_\nThe Walking Dead \xc3\xa9s un videojoc que destaca per la gran quantitat de personatges que van apareixent en el transcurs de la hist\xc3\xb2ria, ja que a cada episodi sempre se\xe2\x80\x99n van introduint de nous. _NEWLINE_El protagonista principal i el personatge que controla el jugador \xc3\xa9s en Lee Everett (veu de Dave Fennoy), un professor de literatura de la Universitat de Ge\xc3\xb2rgia, nadiu de Macon, que, en el moment d\xe2\x80\x99esclatar l\xe2\x80\x99apocalipsi zombi, estava sent traslladat a la pres\xc3\xb3 despr\xc3\xa9s d\xe2\x80\x99assassinar el senador amb el qual la seva dona li era infidel. La seva personalitat s\xe2\x80\x99anir\xc3\xa0 definint a mesura que el jugador vagi prenent decisions, per\xc3\xb2, tot i aix\xc3\xad, sempre mirar\xc3\xa0 de fer el que \xc3\xa9s millor per la Clementine (veu de Melissa Hutchins), una nena a la qual servir\xc3\xa0 de figura paterna despr\xc3\xa9s que s\xe2\x80\x99hagi quedat sola enmig de tot el desastre. Ben aviat coneixeran en Kenny (veu de Gavin Hammon), un pescador ori\xc3\xbcnd de Florida que prioritza el benestar de la seva fam\xc3\xadlia per sobre de tot, la seva dona Katjaa (veu de Cissy Jones), una afable veterin\xc3\xa0ria, i el seu fill Duck (veu de Max Kaufman). Tots cinc s\xe2\x80\x99uniran al grup de supervivents que lidera la Lilly (veu de Nikki Rapp), una treballadora de la Base de la For\xc3\xa7a A\xc3\xa8ria Robins amb \xc3\xadnfules de l\xc3\xadder. En aquest grup s\xe2\x80\x99hi troben en Larry (veu de Terry McGovern), el rondinaire i agressiu pare exmilitar de la Lilly, coneixedor del passat t\xc3\xa8rbol d\xe2\x80\x99en Lee; en Glenn (veu de Nick Herman), un repartidor de pizzes prou espavilat; la Carley (veu de Nicole Virgil), una reportera h\xc3\xa0bil amb les armes de foc i l\xe2\x80\x99\xc3\xbanica que juntament amb en Larry coneix els antecedents d\xe2\x80\x99en Lee; i en Doug (veu de Sam Joan), un t\xc3\xa8cnic en sistemes inform\xc3\xa0tics un p\xc3\xa8l estrany per\xc3\xb2 amb recursos. Posteriorment, se\xe2\x80\x99ls hi uniran al segon episodi en Ben (veu de Trevor Hoffman), un estudiant d\xe2\x80\x99institut poruc i insegur, i en Mark (veu de Mark Middleton), un militar de les Forces A\xc3\xa8ries dels Estats Units. El tercer episodi presentar\xc3\xa0 en Chuck (veu de Robert Jackson), un rodam\xc3\xb3n amb gran capacitat per mantenir el cap fred, i la parella formada per la Christa (veu de Mara Junot) i l\xe2\x80\x99Omid (veu d\'Owen Thomas), els quals, fins l\xe2\x80\x99arriba d\xe2\x80\x99en Lee i els seus, sempre havien procurat no unir-se a cap grup. Tanmateix, el quart episodi introdueix la Molly (veu d\'Erin Ashe), una saquejadora incre\xc3\xafblement \xc3\xa0gil, i en Vernon (veu de Butch Engle), un vell metge que lidera un grup de supervivents renegats, enterament format per malalts de c\xc3\xa0ncer. L\xe2\x80\x99\xc3\xbaltim personatge important a destacar seria la misteriosa veu  (veu d\'Anthony Lam) que es comunica amb el grup mitjan\xc3\xa7ant el walkie-talkie de la Clementine.\n_START_SECTION_\nEpisodi 1 - A new day (Un nou dia)\n_START_PARAGRAPH_\nEl joc comen\xc3\xa7a just a l\'inici de l\'apocalipsi zombi, amb en Lee Everett emmanillat al seient de darrere d\xe2\x80\x99un cotxe mentre el traslladen a la pres\xc3\xb3 per assassinat. Durant el trajecte, el cotxe, despr\xc3\xa9s d\xe2\x80\x99atropellar un zombi (o caminant, com se\xe2\x80\x99ls fa con\xc3\xa8ixer a la hist\xc3\xb2ria), pateix un accident que permet a en Lee escapar, tot i que el policia que el condu\xc3\xafa acaba mort i en Lee amb una ferida important a la cama. En la seva fugida coneixer\xc3\xa0 la Clementine, una nena que s\xe2\x80\x99ha quedat sola a casa mentre els seus pares eren de vacances, i amb els quals espera comunicar-se mitjan\xc3\xa7ant un walkie-talkie que aparentment no funciona. En Lee promet cuidar de la Clementine i portar-la fins a la ciutat de Savannah, on se suposa que han de ser els seus pares, amb la incertesa de si romanen vius o s\xe2\x80\x99han convertit en caminants. Durant el cam\xc3\xad, seran acollits a la granja d\xe2\x80\x99en Hershell Greene, un vell i perspica\xc3\xa7 granger, i en Shawn, el seu fill. All\xc3\xa0 coneixeran tamb\xc3\xa9 en Kenny, la seva dona Katjaa i el seu fill petit Duck, que tamb\xc3\xa9 volen arribar fins a Savannah per tal d\xe2\x80\x99aconseguir un vaixell i sortir del pa\xc3\xads. Tots tenen la intenci\xc3\xb3 de romandre a la granja uns dies fins a encaminar-se cap a Savannah, per\xc3\xb2 despr\xc3\xa9s d\xe2\x80\x99un atac zombi que posa fi a la vida d\xe2\x80\x99en Shawn, en Hershell entra en c\xc3\xb2lera i els expulsa a tots de la granja. En vista de la situaci\xc3\xb3, en Lee i la Clementine prenen la decisi\xc3\xb3 d\xe2\x80\x99unir-se a en Kenny i la seva fam\xc3\xadlia i anar cap a Macon. Ben aviat veuran que la ciutat est\xc3\xa0 infestada de caminants, per\xc3\xb2 acabaran trobant refugi a la farm\xc3\xa0cia de la fam\xc3\xadlia d\xe2\x80\x99en Lee, ocupada ara per un grup de supervivents format per la Lilly, en Larry, en Doug, la Carley i en Glenn. En un moment donat, i davant la tensi\xc3\xb3 del moment, en Larry patir\xc3\xa0 un atac de cor, de manera que el grup centrar\xc3\xa0 els seus esfor\xc3\xa7os a accedir a la rebotiga de la farm\xc3\xa0cia per aconseguir les medecines. En Lee, capficat en que ning\xc3\xba descobreixi res del seu passat, mantindr\xc3\xa0 amagat que la farm\xc3\xa0cia pertanyi a la seva fam\xc3\xadlia, per\xc3\xb2 acabar\xc3\xa0 trobant el seu germ\xc3\xa0 convertit en zombi, li agafar\xc3\xa0 les claus de la butxaca i obrir\xc3\xa0 la rebotiga perqu\xc3\xa8 puguin agafar les medecines. Durant el proc\xc3\xa9s, per\xc3\xb2, acabaran cridant excessivament l\xe2\x80\x99atenci\xc3\xb3 dels zombis, que acabaran envaint la farm\xc3\xa0cia i obligar\xc3\xa0 el grup a fugir a corre-cuita. Finalment, trobaran el seu nou refugi en un petit motel als afores de Macon.\xc2\xa0\n_START_SECTION_\nEpisodi 2 - Starved for help (Afamats d\'ajuda)\n_START_PARAGRAPH_\nTres mesos despr\xc3\xa9s dels esdeveniments del primer episodi, el grup es veur\xc3\xa0 immers en una situaci\xc3\xb3 l\xc3\xadmit, amb els pocs recursos que els hi queden a punt d\xe2\x80\x99esgotar-se. Per si no n\'hi hagu\xc3\xa9s prou, en aquest lapse de temps s\xe2\x80\x99han assentat tamb\xc3\xa9 diversos grups de bandits, els quals han acabat representat un perill tant o a vegades m\xc3\xa9s gran que els caminants. En aquest context, se\xe2\x80\x99ls unir\xc3\xa0 al grup en Ben, un estudiant d\xe2\x80\x99institut que els far\xc3\xa0 saber que tots estan infectats pel virus zombi i que, perqu\xc3\xa8 aquest actu\xc3\xaf, no nom\xc3\xa9s cal una mossegada d\xe2\x80\x99un caminant, sin\xc3\xb3 tamb\xc3\xa9 morir sense danyar el cervell. En aquest prec\xc3\xads moment entraran en escena els germans Andy i Danny St. John, propietaris d\xe2\x80\x99una granja ben abastida i protegida en la qual els oferiran menjar i refugi a canvi de combustible. Tot i que al principi la granja semblar\xc3\xa0 un lloc idoni, en Lee acabar\xc3\xa0 descobrint que els St. John han aconseguit tirar endavant gr\xc3\xa0cies al canibalisme. Arran d\xe2\x80\x99aix\xc3\xb2, els St. John s\xe2\x80\x99enduran en Duck i la Katja, mentre a en Lee, la Lilly, en Kenny, en Larry i la Clementine els tancaran a una cambra frigor\xc3\xadfica de carn. La tensi\xc3\xb3 del moment far\xc3\xa0 que en Larry pateixi un altre infart, i en Kenny, conven\xc3\xa7ut que \xc3\xa9s mort i tot ignorant les s\xc3\xbapliques de la Lilly, li esclafar\xc3\xa0 el cap amb una pedra. Finalment, aconsegueixen escapar de la c\xc3\xa0mera despr\xc3\xa9s que la Clementine es coli pel conducte de refrigeraci\xc3\xb3 i els obri des de fora, aix\xc3\xad com derrotar els St. John i abandonar la granja d\'una vegada per totes. La casualitat els far\xc3\xa0 trobar enmig de la carretera un cotxe obert, ple de gom a gom de menjar i altres recursos. Tot i que s\xc3\xb3n conscients que tot all\xc3\xb2 no \xc3\xa9s seu i que ben b\xc3\xa9 podria no estar abandonat, decideixen saquejar el cotxe i emportar-se tot el que hi ha.\n_START_SECTION_\nEpisodi 3 - Long road ahead (Un llarg cam\xc3\xad al davant)\n_START_PARAGRAPH_\nUna setmana despr\xc3\xa9s de l\xe2\x80\x99incident a la granja dels St. John, la Lilly, m\xc3\xa9s esquerpa que mai, informa el grup que alg\xc3\xba ha estat robant recursos per donar-los als bandits. En Lee, que no n\xe2\x80\x99est\xc3\xa0 segur i pensa que la Lilly s\xe2\x80\x99est\xc3\xa0 tornant paranoica, ho investiga i descobreix que el que diu \xc3\xa9s veritat, per\xc3\xb2 abans que pugui esbrinar qui \xc3\xa9s el tra\xc3\xafdor, un grup de bandits i una horda de zombis atacaran simult\xc3\xa0niament el motel, tot for\xc3\xa7ant el grup a fugir en una autocaravana que en Kenny havia aconseguit reparar fa poc. Durant el trajecte, en Kenny i la Katjaa faran saber al grup que en Duck ha estat mossegat durant la invasi\xc3\xb3 dels zombis al motel. Seguidament, atropellaran accidentalment un zombi que hi havia al mig de la carretera, el qual es quedar\xc3\xa0 encallat a l\xe2\x80\x99eix de la caravana i els for\xc3\xa7ar\xc3\xa0 a aturar-se. Mentre en Kenny intenta treure el zombi de sota el vehicle, la Lilly comen\xc3\xa7a a acusar a en Ben (i la Carley, si el jugador decideix que sobrevisqui a l\xe2\x80\x99episodi 1 en lloc d\xe2\x80\x99en Doug) de ser ells qui robaven els recursos per entregar-los als bandits. La tensi\xc3\xb3 del moment far\xc3\xa0 que la Lilly mati la Carley o en Doug (depenent de quin dels dos personatges hagu\xc3\xa9s salvat el jugador a l\xe2\x80\x99episodi 1), de manera que en Lee tindr\xc3\xa0 l\'opci\xc3\xb3 o b\xc3\xa9 d\xe2\x80\x99abandonar la Lilly i castigar-la pel que ha fet o b\xc3\xa9 endur-se-la amb ells i decidir despr\xc3\xa9s qu\xc3\xa8 fer. En qualsevol d\xe2\x80\x99ambd\xc3\xb3s casos, la Lilly robar\xc3\xa0 l\xe2\x80\x99autocaravana i els abandonar\xc3\xa0. Posteriorment, el grup es trobar\xc3\xa0 amb un tren abandonat, el qual aconseguiran fer funcionar amb la intenci\xc3\xb3 d\xe2\x80\x99arribar fins a Savannah. En aquest punt se\xe2\x80\x99ls hi unir\xc3\xa0 en Chuck, un rodam\xc3\xb3n que vivia a un dels vagons del tren. Durant el trajecte, per\xc3\xb2, la Katjaa demanar\xc3\xa0 que aturin el tren, ja que en Duck cada cop est\xc3\xa0 pitjor i sap que no es pot fer res per salvar-lo. La Katjaa se l\xe2\x80\x99endur\xc3\xa0 a un lloc apartat per matar-lo i evitar aix\xc3\xad que esconverteixi en zombi, per\xc3\xb2 en lloc d\xe2\x80\x99aix\xc3\xb2, desesperada, se su\xc3\xafcidar\xc3\xa0, de manera que haur\xc3\xa0 de ser o b\xc3\xa9 en Kenny o b\xc3\xa9 en Lee qui mati en Duck. Un cop prosseguit el seu trajecte, en Ben, sentint-se culpable pel que li ha passat a la Katjaa i en Duck, li comunicar\xc3\xa0 en secret a en Lee que va ser ell qui entregava les provisions del grup als bandits, per\xc3\xb2 en Lee insisteix que de moment \xc3\xa9s millor no fer-li-ho saber a en Kenny. Despr\xc3\xa9s de trobar-se amb un tr\xc3\xa0iler de gasolina que bloqueja les vies, el grup coneixer\xc3\xa0 la Christa i l\xe2\x80\x99Omid, els quals els ajudaran a solucionar el problema. Un cop hagin salvaguardat la situaci\xc3\xb3, una horda de zombis atacar\xc3\xa0, de manera que es veuran obligats a posar en marxa el tren a corre-cuita. L\xe2\x80\x99Omid, saltant al tren en marxa, es far\xc3\xa0 mal a una cama. Quan ja estiguin arribant a Savannah, el walkie-talkie de la Clementine comen\xc3\xa7ar\xc3\xa0 a emetre la veu d\xe2\x80\x99un desconegut.\xc2\xa0\n_START_SECTION_\nEpisodi 4 - Around every corner (Al voltant de cada cantonada)\n_START_PARAGRAPH_\nArribats ja a Savannah, el grup es atacat per una horda de zombis, tots ells atrets pel so de les campanes d\xe2\x80\x99una esgl\xc3\xa9sia propera. Abans, per\xc3\xb2, els advertir\xc3\xa0 de nou la veu del walkie-talkie. En Ben, espantat davant la situaci\xc3\xb3, abandonar\xc3\xa0 la Clementine a la seva sort, i en Chuck, intentant salvar-la, se separar\xc3\xa0 del grup. La Christa, molt amo\xc3\xafnada per la ferida de l\xe2\x80\x99Omid, demandar\xc3\xa0 que s\xe2\x80\x99aturin a descansar, fet que els portar\xc3\xa0 a establir-se dins una gran casa unifamiliar abandonada. Mentre la resta descansa, en Lee i en Kenny decideixen anar al port a buscar un vaixell per marxar, tal com havien acordat al principi, per\xc3\xb2 descobriran que no en queda cap que puguin fer servir. En lloc d\xe2\x80\x99aix\xc3\xb2, descobriran una gran barricada feta a base de cad\xc3\xa0vers i zombis empalats. En aquest punt, coneixeran la Molly, una saquejadora particularment \xc3\xa0gil que els explicar\xc3\xa0 que darrere la barricada hi ha el territori de Crawford, una comunitat de supervivents f\xc3\xa8rriament organitzada que no permet nens, ancians, malalts i altres individus susceptibles de ser in\xc3\xbatils a les seves files. Immediatament despr\xc3\xa9s, els atacar\xc3\xa0 una altra horda de zombis. En la fugida, en Lee es veur\xc3\xa0 obligat a separar-se del grup i a amagar-se a les clavegueres, on trobar\xc3\xa0 el cad\xc3\xa0ver esquarterat d\xe2\x80\x99en Chuck. Voltant per les clavegueres arribar\xc3\xa0 fins en Vernon, un vell metge que lidera un grup renegat de malalts de c\xc3\xa0ncer que s\xe2\x80\x99amaga al dip\xc3\xb2sit de cad\xc3\xa0vers subterrani d\xe2\x80\x99un hospital. \xc2\xa0En Lee convencer\xc3\xa0 en Vernon perqu\xc3\xa8 l\xe2\x80\x99ajudi a sortir de les clavegueres i perqu\xc3\xa8 examini la ferida de l\xe2\x80\x99Omid a la casa. Un cop hi tornen, la Clementine els descobreix que la fam\xc3\xadlia de la casa guardava una llanxa a la caseta de fusta del jard\xc3\xad, per\xc3\xb2 malauradament li falta la bateria i el combustible. Sabent que l\xe2\x80\x99\xc3\xbanic lloc on poden trobar el que necessiten \xc3\xa9s Crawford, decideixen infiltrar-s\xe2\x80\x99hi per les clavegueres amb l\xe2\x80\x99ajuda d\xe2\x80\x99en Vernon, a canvi que aquest pugui agafar medecines pel seu grup i els antibi\xc3\xb2tics necessaris per tractar la ferida de l\xe2\x80\x99Omid. Descobriran, per\xc3\xb2, que fa temps que Crawford va ser enva\xc3\xafda pels caminants. Despr\xc3\xa9s d\xe2\x80\x99aconseguir la bateria, el combustible i les medecines, es veuran perseguits per una horda de zombis. En un moment donat, en Ben, sentint-se culpable de tots els mals que ha patit el grup i despr\xc3\xa9s d\'haver-li confessat a en Kenny que la mort de la Katjaa i en Duck \xc3\xa9s culpa seva, demanar\xc3\xa0 a en Lee que el deixi caure, just quan el t\xc3\xa9 agafat per un bra\xc3\xa7 penjant a l\xe2\x80\x99interior d\xe2\x80\x99un campanar. El jugador podr\xc3\xa0 escollir si salvar-lo o deixar-lo caure. Un cop tornen a la casa i en Vernon ha curat l\xe2\x80\x99Omid, el vell metge li comunica a en Lee que no creu que sigui la figura paterna adequada per la Clementine, motiu pel qual li ofereix que la deixi amb ell un cop marxin de Savannah amb el vaixell. L\'endem\xc3\xa0 al mat\xc3\xad, en Lee descobrir\xc3\xa0 que la Clementine ha desaparegut. Nom\xc3\xa9s trobar\xc3\xa0 la seva gorra i el seu walkie-talkie tirats pels voltants de la casa. Al recollir el walkie-talkie, un zombi l\xe2\x80\x99atacar\xc3\xa0 per sorpresa en Lee i l\xe2\x80\x99aconseguir\xc3\xa0 mossegar. El jugador pot decidir si amagar la mossegada al grup o ensenyar-se-la. Despr\xc3\xa9s d\xe2\x80\x99aix\xc3\xb2, aniran a buscar la Clementine al dip\xc3\xb2sit de cad\xc3\xa0vers de l\xe2\x80\x99hospital, conven\xc3\xa7uts que en Vernon se l\xe2\x80\x99ha emportada, per\xc3\xb2 es trobaran el lloc desert. De cop i volta, la veu del walkie-talkie que els parlava al tren tornar\xc3\xa0 a apar\xc3\xa8ixer, assegurant que \xc3\xa9s ell, i no en Vernon, qui t\xc3\xa9 la Clementine.\xc2\xa0\n_START_SECTION_\nEpisodi 5 - No time left (El temps s\'esgota)\n_START_PARAGRAPH_\nMentre el nombre de zombis que envaeixen la ciutat continua incrementant-se, l\xe2\x80\x99home del walkie-talkie li comunica en Lee que, si vol recuperar la Clementine, l\xe2\x80\x99haur\xc3\xa0 d\xe2\x80\x99anar a buscar ell mateix a l\xe2\x80\x99hotel abandonat on la t\xc3\xa9 retinguda. El grup, per\xc3\xb2, tornar\xc3\xa0 primer a la casa, on descobriran que en Vernon els ha robat la llanxa. Els seus esfor\xc3\xa7os passaran a rescatar la Clementine, sortir de Savannah i trobar un nou lloc segur on poder-s\xe2\x80\x99hi quedar. Immediatament despr\xc3\xa9s, es trobaran amb el problema que els zombis han aconseguit irrompre i envair a la casa, fet que els portar\xc3\xa0 a quedar-se acorralats a les golfes. Finalment, aconseguiren sortir-se\xe2\x80\x99n derrocant una de les parets que comunica amb la casa del costat. Veient que la seva millor opci\xc3\xb3 \xc3\xa9s moure\xe2\x80\x99s per les teulades, saltaran a la terrassa de l\xe2\x80\x99edifici del davant recolzant-se en el balc\xc3\xb3. Tots ho aconseguiran a excepci\xc3\xb3 d\xe2\x80\x99en Ben (si \xc3\xa9s que hem escollit salvar-lo a l\xe2\x80\x99episodi 4), ja que, al moment de saltar ell, el balc\xc3\xb3 fallar\xc3\xa0, caur\xc3\xa0 i quedar\xc3\xa0 atrapat al carrer\xc3\xb3 de sota, amb un dels ferros del balc\xc3\xb3 travessant-li diversos \xc3\xb2rgans vitals. Conscient que ha quedat exposat als zombis, en Kenny baixar\xc3\xa0 a ajudar-lo, per\xc3\xb2 la falta de temps i l\xe2\x80\x99atenci\xc3\xb3 dels zombis l\xe2\x80\x99obligar\xc3\xa0 a sacrificar-se a ell mateix i a en Ben perqu\xc3\xa8 en Lee, la Christa i l\xe2\x80\x99Omid puguin continuar. Es mouran pels terrats fins a arribar a albirar l\xe2\x80\x99hotel on \xc3\xa9s la Clementine, per\xc3\xb2 per arribar-hi hauran de passar primer bordejant un enorme cartell a punt de caure. Ser\xc3\xa0 en Lee qui passi primer, tot fent que el cartell caigui i impossibilitant que la Christa i l\xe2\x80\x99Omid puguin passar. Conscient de la situaci\xc3\xb3, en Lee els demanar\xc3\xa0 que surtin de la ciutat i que esperin que torni amb la Clementine. Seguidament, baixar\xc3\xa0 al carrer i, armat amb un ganivet de carnisser i un vidre trencat, comen\xc3\xa7ar\xc3\xa0 a passar enmig del carrer infestat de zombis fins a arribar a l\xe2\x80\x99hotel. Un cop entri a l\xe2\x80\x99habitaci\xc3\xb3 on ha de ser la Clementine, es trobar\xc3\xa0 amb l\xe2\x80\x99home del walkie-talkie, qui li comunicar\xc3\xa0 que ell era el propietari del cotxe que el seu grup va saquejar al final del segon episodi, i que, per culpa d\'aix\xc3\xb2, la seva fam\xc3\xadlia va morir assassinada pels zombis. Argumentar\xc3\xa0 que no est\xc3\xa0 segrestant la Clementine, sin\xc3\xb3 salvant-la d\xe2\x80\x99en Lee, ja que, en vista de totes les decisions que ha hagut de prendre, no creu que ell sigui el m\xc3\xa9s indicat per cuidar-la. Finalment, en Lee i Clementine aconseguiran matar l\xe2\x80\x99home del walkie-talkie despr\xc3\xa9s d\xe2\x80\x99una dura pugna. Tamb\xc3\xa9 en aquest moment descobriran una t\xc3\xa8cnica infal\xc2\xb7lible per passar entre els zombis sense que cridar-los-hi l\xe2\x80\x99atenci\xc3\xb3: si es recobreixen amb els budells d\xe2\x80\x99un d\xe2\x80\x99ells, els zombis captaran la seva olor, i no la d\xe2\x80\x99una persona viva. Mentre passen enmig de l\xe2\x80\x99horda, la Clementine veur\xc3\xa0 els seus pares convertits, i en Lee, cada cop m\xc3\xa9s d\xc3\xa8bil a causa de la mossegada, es desmaiar\xc3\xa0. La Clementine se l\xe2\x80\x99endur\xc3\xa0 a l\xe2\x80\x99interior d\xe2\x80\x99una joieria ben protegida de l\xe2\x80\x99exterior, on nom\xc3\xa9s hi ha un zombi atrapat a l\xe2\x80\x99oficina de seguretat. Conscient que no se\xe2\x80\x99n sortir\xc3\xa0, en Lee demana a la Clementine que l\xe2\x80\x99emmanilli a un radiador proper per evitar que es pugui moure abans que es converteixi en zombi. Despr\xc3\xa9s d\xe2\x80\x99ajudar-la a matar el zombi atrapat, en Lee aprofitar\xc3\xa0 els seus \xc3\xbaltims moments per dir-li ad\xc3\xa9u a la Clementine, al mateix temps que, depenent de la decisi\xc3\xb3 del jugador, podr\xc3\xa0 demanar-li o b\xc3\xa9 que marxi i no el vegi convertir-se o b\xc3\xa9 que el mati per evitar-ho. En qualsevol cas, en Lee morir\xc3\xa0, i despr\xc3\xa9s dels cr\xc3\xa8dits, es veur\xc3\xa0 com la Clementine va tota sola per un gran prat fins que albira dues siluetes en la llunyania, suposadament les de la Christa i l\'Omid.\n_START_SECTION_\nMec\xc3\xa0niques de joc\n_START_PARAGRAPH_\nThe Walking Dead \xc3\xa9s un videojoc del g\xc3\xa8nere de l\xe2\x80\x99aventura gr\xc3\xa0fica o aventura interactiva de tipus point and click (literalment, apuntar i clicar), el qual es juga generalment des d\xe2\x80\x99una perspectiva en tercera persona. El jugador controla en Lee Everett, protagonista de la hist\xc3\xb2ria, i la mec\xc3\xa0nica de base consisteix en l\xe2\x80\x99exploraci\xc3\xb3 dels escenaris, l\xe2\x80\x99\xc3\xbas d\xe2\x80\x99\xc3\xadtems per resoldre determinades situacions i la interacci\xc3\xb3 amb els diversos elements i personatges de l\xe2\x80\x99entorn. _NEWLINE_Tanmateix, aquesta interacci\xc3\xb3 \xc3\xa9s un dels elements clau en el desenvolupament del joc, i pren especial import\xc3\xa0ncia el sistema de conversacions i de decisions. El joc s\xe2\x80\x99adapta a les eleccions realitzades pel jugador durant el mateix, el que es tradueix en qu\xc3\xa8, de tant en tant, els personatges secundaris demanaran a en Lee que esculli un b\xc3\xa0ndol, que prengui part en les discussions o que realitzi accions complicades, de manera que el jugador sempre haur\xc3\xa0 de respondre d\xe2\x80\x99una manera o altra a aquestes situacions al mateix temps que va definint la personalitat d\xe2\x80\x99en Lee. Tot i aix\xc3\xad, mentre altres videojocs amb un sistema similar fonamenten les situacions de conflicte en una escala d\xe2\x80\x99accions bones, dolentes o neutrals, a The Walking Dead les respostes resulten prou ambig\xc3\xbces perqu\xc3\xa8 costi de veure quins efectes o quines conseq\xc3\xbc\xc3\xa8ncies tindran en l\xe2\x80\x99entorn d\xe2\x80\x99en Lee i en la seva relaci\xc3\xb3 amb aquest mateix. El jugador no es limita a comunicar-se amb la resta de personatges nom\xc3\xa9s per obtenir alguna cosa a canvi, sin\xc3\xb3 que a m\xc3\xa9s es veu obligat amb forjar-hi una relaci\xc3\xb3 que determinar\xc3\xa0 els esdeveniments posteriors de la hist\xc3\xb2ria: moltes vegades, es veur\xc3\xa0 obligat a escollir entre dues o m\xc3\xa9s opcions antag\xc3\xb2niques, cadascuna de les quals far\xc3\xa0 que la hist\xc3\xb2ria vagi en un sentit o altre. El jugador, a m\xc3\xa9s, haur\xc3\xa0 d\xe2\x80\x99escollir quina resposta donar o quina decisi\xc3\xb3 prendre en un temps l\xc3\xadmit, el qual variar\xc3\xa0 segons la tensi\xc3\xb3 o la transcend\xc3\xa8ncia de la situaci\xc3\xb3 plantejada.\xc2\xa0_NEWLINE_Aix\xc3\xad mateix, el jugador haur\xc3\xa0 de completar de tant en tant s\xc3\xa8ries de quick time events\'. \xc2\xa0\n_START_SECTION_\nRecepci\xc3\xb3 i cr\xc3\xadtica\n_START_PARAGRAPH_\nEn general, The Walking Dead va rebre cr\xc3\xadtiques altament positives tant per part del p\xc3\xbablic com de la premsa especialitzada en videojocs, i ben aviat es va convertir en un dels t\xc3\xadtols m\xc3\xa9s aclamats de l\xe2\x80\x99any 2012. Tanmateix, ha estat especialment aplaudit en q\xc3\xbcestions narratives i de desenvolupament de personatges: Greg Miller, d\'IGN, va esmentar a la seva cr\xc3\xadtica final del joc que "The Walking Dead: The Game \xc3\xa9s una experi\xc3\xa8ncia dif\xc3\xadcil, per\xc3\xb2 inoblidable", i va destacar-ne especialment la capacitat perqu\xc3\xa8, mitjan\xc3\xa7ant la mec\xc3\xa0nica de decisions, el jugador es cre\xc3\xaf una experi\xc3\xa8ncia pr\xc3\xb2pia i diferent a partir d\'una mateixa hist\xc3\xb2ria; d\'altra banda, Evan Lahti, de PC Gamer, va ressaltar tamb\xc3\xa9 les virtuts narratives per sobre de les mec\xc3\xa0niques, argumentant que la seva senzillesa i la seva modesta dificultat eren "genu\xc3\xafnament compensades per una gran hist\xc3\xb2ria de superviv\xc3\xa8ncia". _NEWLINE_Aquesta recepci\xc3\xb3 es va traduir tamb\xc3\xa9 en diversos premis i reconeixements: molts mitjans de comunicaci\xc3\xb3, tals com Official Xbox Magazine, USA Today, Wired, Complex Gaming o GamesRadar, van considerar-lo el millor videojoc del 2012. A finals del mateix any, The Walking Dead es feia amb cinc guardons als Spike Video Game Awards, entre els quals s\'inclou el Game Of The Year (Videojoc de l\'Any), el Millor Videojoc Adaptat i el Millor Videojoc per Descarregar. Telltale va rebre tamb\xc3\xa9 el premi al millor estudi, mentre que Dave Fennoy i Melissa Hutchins es van fer amb els guardons a la millor interpretaci\xc3\xb3 masculina i millor interpretaci\xc3\xb3 femenina, respectivament, pels seus rols de Lee Everett i Clementine. Uns mesos abans, al juny, GameSpy premiava el segon episodi, Starved for help, amb el guard\xc3\xb3 al Millor Videojoc d\'Aventura mostrat a l\'Electronic Entertainment Expo. _NEWLINE_Els usuaris de Metacritic tamb\xc3\xa9 van deixar el joc en molt bona posici\xc3\xb3, amb una mitjana de vot del 8,7 en la versi\xc3\xb3 de PlayStation 3, 8,5 en la d\'Xbox 360 i 8,6 en la de PC. Tamb\xc3\xa9 a la mateixa Metacritic la mitjana de la premsa especialitzada arribava fins al 94/100 en PlayStation 3, 92/100 en Xbox 360 i 89/100 en PC. _NEWLINE_Aix\xc3\xad mateix, l\'\xc3\xa8xit tamb\xc3\xa9 va acompanyar el joc a nivell comcercial: A new day, el primer episodi de la saga, va ser n\xc3\xbamero 1 en vendes durant dues setmanes seguides a les llistes d\'Xbox Live. Tamb\xc3\xa9 va aconseguir-ho a les llistes de PlayStation Store i Steam, tot i que nom\xc3\xa9s va durar una setmana. Aquest \xc3\xa8xit es va traduir en la venda d\'un mili\xc3\xb3 de c\xc3\xb2pies digitals del primer episodi als primers 20 de publicaci\xc3\xb3, tot convertint The Walking Dead en el videojoc m\xc3\xa9s r\xc3\xa0pidament venut de la hist\xc3\xb2ria de Telltale Games. Al gener de 2013, amb tots els episodis publicats, ja s\'havien venut al voltant dels 8,5 milions d\'episodis i Telltale havia ingressat m\xc3\xa9s de 40 milions de d\xc3\xb2lars, mentre que a l\'octubre del mateix any ja se n\'havien col\xc2\xb7locat prop dels 21 milions.\n_START_SECTION_\nSegona temporada\n_START_PARAGRAPH_\nL\'\xc3\xa8xit de The Walking Dead: Season One va propiciar que Telltale Games es pos\xc3\xa9s en marxa amb una seq\xc3\xbcela, per la qual es va confirmar que la Clementine, a m\xc3\xa9s de tornar-hi a apar\xc3\xa8ixer, seria la protagonista principal. El primer episodi de The Walking Dead: Season Two, titulat All that remains (Tot el que queda), va ser llan\xc3\xa7at al desembre de 2013 per PlayStation 3, Xbox 360 i ordinador personal. El segon episodi, A house divided (Una casa dividida), es va publicar al febrer de 2014, i el tercer, In harm\'s way (En perill), al maig del mateix any.'